Eesti sommeljeede assotiatsiooni president Kristjan Markii õpetas saatejuht Marko Reikopit, kuidas šampanjapudelit avada ja hinnalist jooki pokaali valada.

Homme toimub Tallinnas 13. korda Vana Tallinn Baltic Sommelier Grand Prix. Võistlus rändab igal aastal mööda Baltikumi ringi, vahendas ETV saade "Ringvaade".

Võistlusel osalevad igast Balti riigist kolm parimat sommeljeed ning kolm noorsommeljeed. Eesti, Läti ja Leedu osalejatele pakuvad rahvusvahelist konkurentsi välisvõistlejad Norrast ja Venemaalt.

Neljapäeval, 20. septembril toimub kinnine poolfinaal, kus võistlejad näitavad oma erialaseid teadmisi teooriatestis ja praktilisi ülesandeid sooritades. Eelvoorust pääsevad neli võistlejat reedel, 21. septembril toimuvasse finaali, kus professionaalseid oskuseid tuleb näidata mitmesuguste üllatusülesannete täitmisel.

Vana Tallinn Baltic Sommelier Grand Prix esikoha nimel võistlevad Eestist veinibaari Pazzo Wine Bar sommeljee Ketri Leis, Oskar Pihklik gurmeerestoranist 180° by Matthias Diether ja Marko Mägi, kes töötab peasommeljeena Suurbritannias Lympson Manoris.

Lätist võistlevad Baltimaade parima sommeljee tiitli nimel restorani Vincents sommeljee Roberts Brencēns, Noble Wine müügijuht Ronalds Pētersons ja restorani Biblioteka no. 1 sommeljee Reinis Sniedze.

Leedust tuleb tiitlit kaitsma luksushotelli Kempinski Hotel Cathedral Square Vilnius peasommeljee Martynas Pravilonis, kes võitis Vana Tallinn Baltic Sommelier Grand Prix 2016. ja 2017. aastal. Lisaks astuvad Leedust võistlustulle SOMM veinibaari sommeljeed Mindaugas Miežys ja Narimantas Miežys.

Rahvusvahelisse žüriisse kuuluvad iga Balti riigi sommeljeede assotsiatsiooni presidendid Kristjan Markii Eestist, Arminas Darasevičius Leedust ja Janis Kalkis Lätist. Samuti sommeljeed Urvo Ugandi Eestist, Raimonds Tomsons Lätist, Liora Levi Norrast ja Nikolai Utebekov Venemaalt. Võistluse peakohtunikuks on rahvusvahelise sommeljeede assotsiatsiooni A.S.I. president Andres Rosberg Argentiinast.